फराह खान ने करवाया ‘मम्मी मेकओवर’, बेबी बर्थ के बाद कराएं, शादी से पहले नहीं
Tummy Tuck  Plastic Surgery Procedure Explained; What is the best age for a tummy tuck? How much does tummy tuck cost India?  टमी टक सर्जरी क्या है? इसकी कब और किसे जरूरत पड़ती है? इसके बारे में आगे बताएंगे लेकिन उससे पहले पोल के जरिए बताएं अपनी राय
बॉलीवुड एक्ट्रेस भूमि पेडनेकर पिछले दिनों सिद्धार्थ मल्होत्रा और कियारा अडवाणी के रिसेप्शन पर साड़ी में नजर आईं। उनका लुक ग्लैमरस था, पर सबकी नजरें उनके पेट पर टिकी थीं। उन्हें देख अफवाह उठी कि उन्होंने ‘टमी टक’ सर्जरी कराई है। सोशल मीडिया पर वह इस बात को लेकर खूब ट्रोल भी की गईं। कुछ लोगों ने उन्हें ‘भारत की किम कार्दशियन’ तक कह दिया।
मशहूर कोरियोग्राफर और फिल्म डायरेक्टर फराह खान ने भी ये भी सर्जरी चाइल्ड बर्थ के बाद 47 साल की उम्र में कराई। यह बात उन्होंने खुलकर स्वीकारी भी।
हॉलीवुड में एंजेलिना जोली, ब्रिटनी स्पीयर्स जैसी कई सेलेब्स यह सर्जरी करा चुकी हैं। मां बनने के बाद जब महिलाओं का पेट का निचला हिस्सा ढीला पड़ जाता है तो इस सर्जरी की सलाह दी जाती है।
आखिर टमी टक सर्जरी क्या है? इसकी कब और किसे जरूरत पड़ती है? इसके बारे में आगे बताएंगे लेकिन उससे पहले पोल के जरिए बताएं अपनी राय: 
पेट को फ्लैट और टोन्ड लुक देती है टमी टक सर्जरी 
नोएडा के फोर्टिस हॉस्पिटल में जनरल सर्जरी के एडिशनल डायरेक्टर डॉ. वीएस चौहान के अनुसार टमी टक सर्जरी महिलाओं-पुरुषों के पेट को फ्लैट और टोन्ड लुक देने के लिए की जाती है। यह भी एक तरह की कॉस्मेटिक्स सर्जरी है। इसे एब्डोमिनोप्लास्टी भी कहा जाता है।
इस सर्जरी में पेट पर जमा एक्स्ट्रा फैट और स्किन रिमूव की जाती है जिससे पेट कसा हुआ दिखता है। सर्जरी के बाद 6 हफ्ते तक ‘प्रेशर गारमेंट’ पहना जाता है। यह सर्जरी अधिकतर बेबी बर्थ के बाद महिलाएं कराती हैं।
3 तरह की होती है टमी टक सर्जरी
दिल्ली स्थित सर गंगाराम हॉस्पिटल में प्लास्टिक एंड कॉस्मेटिक सर्जन डॉ. ललित चौधरी के अनुसार टमी टक सर्जरी कई तरह से होती है:
मिनी टमी टक: इसमें नाभि के नीचे चीरा लगाकर एक्स्ट्रा फैट और स्किन को निकाला जाता है। यह तभी की जाती है जब पेट की मांसपेशियां स्वस्थ हों। इसमें नाभि को भी टाइट किया जाता है। यह सर्जरी महिलाएं पहली या दूसरी प्रेग्नेंसी के बाद तब कराती हैं जब उन्हें भविष्य में और बच्चा नहीं चाहिए होता।
लाइपोएब्डोमिनोप्लास्टी: यह सर्जरी लाइपोसक्शन और टमी टक दोनों कॉम्बिनेशन में की जाती है। जिनकी पेट की मांसपेशियां ढीली होने पर लटक जाती हैं, उनके लिए यह सर्जरी मददगार है।
लाइपोसक्शन में फैट रिमूव किया जाता है। यह फैट पेट, हिप्स, जांघ पर जमा होता है। इस प्रोसेस में सर्जन स्किन पर चीरा लगाकर एक पतली ट्यूब जिसे कैनुला कहते हैं, उसे शरीर में डालते हैं। कैनुला वैक्यूम से जुड़ा होता है जो फैट और फ्लूइड को शरीर से बाहर खींचता है। ओबेसिटी के शिकार लोगों के लिए यह इलाज नहीं है। लाइपोसक्शन के बाद त्वचा ढीली हो जाती है जिसके बाद टमी टक सर्जरी की जाती है। इससे मसल्स टाइट होती हैं और पेट फ्लैट दिखता है। यह बात ध्यान रहे कि यह वजन घटाने का जरिया नहीं है।
360 डिग्री टमी टक: यह सर्जरी उन लोगों की होती है जिन्होंने बेरिएट्रिक सर्जरी कराई हो या फिर जिन्होंने खुद वजन घटाया हो। यह सर्जरी बेल्ट एरिया यानी कमर वाले हिस्से पर होती है। इसमें पेट की ढीली त्वचा के साथ ही जांघों और पीठ के निचले हिस्से की लूज मसल्स को भी कसा जाता है।
बता दें, बेरिएट्रिक सर्जरी वेट लॉस सर्जरी है। यह उन लोगों की होती है जिनका बॉडी मास इंडेक्स (BMI) 32 से ज्यादा है। साथ में डायबिटीज, स्लीप एपनिया, थायराइड जैसी बीमारियां हों। यह सर्जरी लेप्रोस्कोपी से होती है।
मां बनने के बाद महिलाओं का ‘मम्मी मेकओवर’
डॉ. ललित चौधरी ने बताया कि मां बनने के बाद महिलाओं के लिए खास तरह की टमी टक सर्जरी होती है जिसे ‘मम्मी मेकओवर’ कहा जाता है। यह सर्जरी 35 से 40 साल तक की महिलाएं ज्यादा करवाती हैं। इसमें टमी टक करने के साथ ही ब्रेस्ट रिडक्शन भी होता है। दरअसल, बच्चा होने के बाद मां के शरीर में दूध बनता है और वह बच्चे को ब्रेस्ट फीड कराती है, जिससे ब्रेस्ट के साइज और टाइटनेस पर फर्क पड़ता है। चाइल्ड बर्थ के बाद पेट वैसे भी लटकता ही है। ऐसे में यह सर्जरी महिला के शरीर को वापस शेप में लाकर नया लुक देती है।
इस सर्जरी को बेबी की डिलीवरी के 1 साल बाद या फिर 6 महीने बाद जब ब्रेस्ट फीडिंग बंद हो जाए, तब किया जा सकता है। डॉ. ललित चौधरी के अनुसार जिन महिलाओं के ब्रेस्ट पर फैट होता है, उन्हें पीठ के ऊपरी हिस्से में दर्द होता है और जिनके पेट पर फैट होता है, उन्हें लोअर बैक पेन सताता है। यह सर्जरी इन दोनों समस्याओं से निजात दिला देती है।
महिलाओं का लुक सुधरा और बीमारियां हुईं दूर 
केस 1- 100 किलो हो गया था महिला का वजन
दिल्ली में रहने वाली 35 साल की एक महिला का वजन पहले बच्चे के बाद 100 किलो हो गया था। उनकी कमर में हमेशा दर्द रहता और उनके पीरियड्स भी रेगुलर नहीं थे। उन्हें डायबिटीज भी डिटेक्ट हो गई थी। वह अपने वजन से इतनी परेशान थीं कि उन्होंने बेरिएट्रिक सर्जरी कराने का फैसला किया।
यह सर्जरी होने के बाद उनके पेट की स्किन लटक गई थी जिसके बाद उनकी टमी टक सर्जरी की गई। इस सर्जरी के बाद उनकी पीठ का दर्द छूमंतर हो गया। साथ ही पीरियड्स रेगुलर हो रहे हैं और डायबिटीज कंट्रोल में है।
केस 2- ‘मम्मी मेकओवर’ के बाद फिट लुक पाया
33 साल की एक महिला 2 बच्चों की मां हैं। मां बनने के बाद वह अपनी बॉडी से खुश नहीं थीं। उनकी ब्रेस्ट और पेट दोनों लटक गए थे। सूट हो या साड़ी, उन्हें खुद पर कोई ड्रेस अच्छी नहीं लगती थी क्योंकि हर ड्रेस उनका लटकता पेट उन्हें तकलीफ देता।
आखिरकार उन्होंने टमी टक के लिए ‘मम्मी मेकओवर’ सर्जरी कराई। अब उनका पेट फ्लैट दिखता है और वह हर ड्रेस में फिट नजर आती हैं।
टमी टक सर्जरी से लंबे समय तक पेट कैसे फ्लैट रह सकता है, ग्राफिक्स से जानिए: 
अनमैरिड लड़कियों को नहीं करानी चाहिए टमी टक सर्जरी
डॉ. वीएस चौहान के अनुसार जो महिलाएं प्रेग्नेंसी प्लान कर रही हैं, उन्हें टमी टक सर्जरी नहीं करानी चाहिए। अनमैरिड लड़कियों को भी इस सर्जरी की सलाह नहीं दी जाती। क्योंकि भविष्य में प्रेग्नेंसी से टमी लूज होता ही है।
यह सर्जरी मैरिड महिलाओं की ही की जाती है। खासकर उनकी जो अपनी प्रेग्नेंसी प्लान कर चुकी हैं और जो भविष्य में मां नहीं बनना चाहतीं। सिजेरियन डिलीवरी के बाद भी महिलाएं ये सर्जरी कराती हैं।
इस सर्जरी के लिए वजन कंट्रोल करना जरूरी
जो लोग ओबेसिटी के शिकार होते हैं, उनकी टमी टक सर्जरी नहीं होती। इस सर्जरी से पहले वजन कम करने को कहा जाता है, क्योंकि सही रिजल्ट नहीं आता।
डॉ. चौधरी कहते हैं कि किसी भी इंसान का वजन 3 बीमारियों की वजह से घटता-बढ़ता रहता है। अगर किसी को शुगर, हाइपरटेंशन या थायरॉइड है तो उनका वजन एक जैसा नहीं रहता। इसलिए सर्जरी से पहले इन बीमारियों की जांच की जाती है। शुगर कंट्रोल करने को कहा जाता है। यह सर्जरी तभी की जाती है जब इंसान का वजन लंबे समय से एक जैसा ही हो।
किसी को स्लीप एपनिया है यानी सोते समय खर्राटे लेने की आदत या सांस की कोई भी बीमारी हो तो ऐसे मरीज की टमी टक सर्जरी नहीं की जाती।
ग्राफिक्स से जानिए कौन लोग नहीं करा सकते टमी टक सर्जरी: 
स्ट्रेच मार्क्स हो जाते हैं दूर 
प्रेग्नेंसी के बाद अक्सर महिलाओं के पेट पर स्ट्रेच मार्क्स हो जाते हैं जिसे महिलाएं छुपाती हैं। इस सर्जरी का यही फायदा होता है कि इससे पेट की त्वचा कस जाती है और स्ट्रेच मार्क्स के निशान चले जाते हैं। इसमें नाभि से नीचे एक चीरा लगता है, जो नजर नहीं आता।
टमी टक सर्जरी से 10 साल तक पेट रहता है फ्लैट
डॉ. ललित कहते हैं कि टमी टक सर्जरी का असर 10 साल तक रहता है। लेकिन उम्र के साथ त्वचा की कसावट पर असर पड़ता ही है। एजिंग से स्किन लूज हो सकती है। जैसे अगर किसी महिला ने 40 की उम्र में टमी टक सर्जरी कराई है तो ये तय है कि 50 साल की उम्र में उनकी स्किन लूज होगी और पेट लटकेगा।
सर्जन इस सर्जरी को लॉन्ग लास्टिंग तो कहते कहते हैं, लेकिन इसका असर सिर्फ 10 साल तक ही रहता है। वहीं, खराब लाइफस्टाइल से भी टमी टक सर्जरी फेल हो जाती है।
6 हफ्ते के बाद कर सकते हैं एक्सरसाइज
डॉ. वीएस चौहान के अनुसार सर्जरी के 24-38 घंटे के बाद थोड़ा-बहुत चलने को कहा जाता है लेकिन 10 दिन बाद व्यक्ति अपने नॉर्मल रूटीन में लौट सकता है। जो लोग जिम जाते हैं उन्हें 6 हफ्ते बाद कार्डियो एक्सरसाइज और 3 महीने बाद वेट लिफ्टिंग करने की सलाह दी जाती है।
डॉ. ललित चौधरी कहते हैं कि स्मोकिंग करने वाले व्यक्ति और डायबिटीज के मरीजों को सर्जरी के बाद हीलिंग में 6 हफ्ते का समय लगता है। सर्जरी के 3-4 हफ्ते के बाद ऑफिस जा सकते हैं और बाकी काम भी नॉर्मल ढंग से किए जा सकते हैं। डाइट की बात की जाए सर्जरी के बाद 5 दिन तक मरीज को सॉफ्ट डाइट पर रखा जाता है। इसके बाद फैट फ्री डाइट लेने की सलाह दी जाती है।
टमी टक सर्जरी के लिए खास डाइट लेने की सलाह दी जाती है। ग्राफिक्स देखिए: 
पीठ का दर्द और यूरिन लीकेज की दिक्कत हुई दूर 
‘प्लास्टिक एंड रिकंस्ट्रक्टिव सर्जरी’ नाम के जर्नल में छपी रिसर्च के मुताबिक, जिन महिलाओं की डिलीवरी हुई थी, उनमें से 83% महिलाओं का महज 6 महीने के बाद ही पीठ का दर्द ठीक हो गया। 73% महिलाओं की यूरिन लीकेज की समस्या दूर हुई। यूरिन लीकेज तब होता है जब पेल्विक मसल्स कमजोर होती है।
प्रेग्नेंसी में अक्सर यह दोनों समस्याएं परेशान करती हैं। खासकर उन महिलाओं को जिन्हें जुड़वा बच्चे, ज्यादा वजनी बच्चे या एक से ज्यादा बच्चे होते हैं।
स्टडी के अनुसार, 21% महिलाएं बच्चे के जन्म के दो साल बाद तक भी गंभीर पीठ दर्द से गुजरती हैं। वहीं 38% महिलाएं प्रेग्नेंसी के 10 से 12 साल बाद भी यूरिन लीकेज झेलती हैं।
फ्लैट टमी का सपना हर उस महिला का होता है जिसका पेट लटका हुआ है। मां बनने के बाद अक्सर महिलाएं बॉडी शेमिंग झेलती हैं। लेकिन बच्चा होने के बाद वजन कंट्रोल करना उनके अपने हाथ में है। एक्सरसाइज और डाइट पर कंट्रोल करना ही इसका समाधान है। जब वजन हाइट के अनुसार ठीक आ जाए तब टमी टक का सोचें।
टमी टक न्यू लुक पाने का भले ही बेहतरीन जरिया है लेकिन, खुद के शरीर से प्यार करेंगी तो जिंदगी भर पेट फ्लैट ही रहेगा। इसके लिए जरूरी है रोज सुबह 1 घंटा अपनी बॉडी को देना, जंक फूड-स्मोकिंग से तौबा करना और 8 घंटे की नींद लेना। अनमैरिड लड़कियों के लिए भी फ्लैट टमी का यह गुरुमंत्र है। 
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।